Susanna Koski julkisti yrittäjille suunnatun ohjelman turvaamaan työtä ja kilpailukykyä.

Kokoomusnuorten puheenjohtaja, Vaasasta eduskuntaan pyrkivä Susanna Koski toteaa tiedotteessaan Susannan työlistasta, että sen tarkoitus on osoittaa ”konkreettisia toimenpiteitä turvaamaan suomalaisen työn, yrittäjien ja yritysten kilpailukyky sekä toimintaympäristön vakaat ja ennustettavat toimintaolosuhteet”.

Kosken mukaan ”työllisyystilanne ei odottelemalla parane, vaan tilanteemme on niin vakava, että työllisyyspolitiikkamme vaatii merkittäviä muutoksia, jotta tehdyn työn määrä kasvaa”.

Susannan työlistassa todetaan muun muassa, että:

* Liiketoiminnan ja -alan sääntelyä, byrokratiaa ja raportointia on kevennettävä, jotta yrittäjä voi keskittyä olennaiseen, eli bisneksen pyörittämiseen.

* Lupa- ja valitusmenettelyjä on karsittava. Lupaprosessien enimmäisaikoja on rajattava yhteen kuukauteen.

* Viranomaisen valitusoikeus toisen viranomaisen päätöksestä on kyseenalaistettava.

* Yrittäjä tietää poliitikkoja paremmin, milloin liikkeen aukiolo on kannattavaa.

* Yritysverotusta on kehitettävä Viron yritysveromallin suuntaan.

* Verotuksen on oltava kauttaaltaan vakaata, läpinäkyvää ja ennustettavaa, jotta investoinnit säilyvät kannattavina ja houkuttelevina. Arvonlisäveron alarajan huojennuksen liikevaihtotasoa tulee nostaa ja toteuttaa samalla muita toimia yrittäjyyteen kannustamiseksi.

Työlistassa halutaan minimoida työnantajan kustannukset tekemättömästä työstä kyseenalaistamalla ylisuuret ylityökorvaukset, lomaltapaluurahat ja pekkaspäivät. Työntekijälle halutaan omavastuu ensimmäisestä sairaslomapäivästä.

Laittomiin lakkoihin osallistuneille Susanna Koski haluaa vahingonkorvausvelvollisuuden.

Työnantajan riskiä työllistämisestä on hänen mielestään pienennettävä pidentämällä työntekijän koeaikaa, keventämällä työntekijän irtisanomissuojaa tai perusteita, keventämällä työn verotusta oleellisesti ja poistamalla nykymuotoinen perintövero. Toiminnallisen yritysomaisuuden siirtymistä seuraavalle sukupolvelle ei pidä verottaa lainkaan.

– Työnantaja ja työntekijä tuntevat paikalliset tilanteet, osaamisen ja tarpeet keskusliittoja paremmin, Koski toteaa. Sen vuoksi hänen mielestään työehtosopimusten yleissitovuudesta voidaan luopua ja nollatuntisopimukset sallia vastaisuudessakin.